b'\n_START_ARTICLE_\nNicolaes Maes\n_START_PARAGRAPH_\nNikolas Masas (ol. Nicolaes Maes, 1634 m., Dordrechtas, Nyderlandai \xe2\x80\x93 1693 m. lapkri\xc4\x8dio 24 d., Amsterdamas) \xe2\x80\x93 XVII a. Nyderland\xc5\xb3 \xc5\xbeanrini\xc5\xb3 scen\xc5\xb3 tapytojas ir portretistas.\n_START_SECTION_\nBiografija\n_START_PARAGRAPH_\nNikolas Masas gim\xc4\x97 1634 m. Dordrechte. Jo t\xc4\x97vas buvo pasiturintis muilo gamintojas ir pirklys. I\xc5\xa1 prad\xc5\xbei\xc5\xb3 Masas mok\xc4\x97si gimtajame mieste pie\xc5\xa1ti ir dailininko mokslus u\xc5\xbebaig\xc4\x97 apie 1650 m. atvyk\xc4\x99s \xc4\xaf Amsterdam\xc4\x85 pas Rembrant\xc4\x85. Rembranto \xc4\xaftaka Maso k\xc5\xabryboje pasirei\xc5\xa1kia chiaroscuro valdyme ir tem\xc5\xb3 parinkime. Pavyzd\xc5\xbeiui, paveiksle \xe2\x80\x9eBesimeld\xc5\xbeianti sena moteris\xe2\x80\x9c. 1653 m. Masas gr\xc4\xaf\xc5\xbeo \xc4\xaf Dordrecht\xc4\x85, kur ved\xc4\x97 na\xc5\xa1l\xc4\x99 Adriana Browers ir gyveno mieste iki 1673 m. Nikolas Masas susilauk\xc4\x97 trij\xc5\xb3 vaik\xc5\xb3 (vienas mir\xc4\x97 vaikyst\xc4\x97je). Nikolo Maso produktyviausias k\xc5\xabrybinis laikotarpis datuojamas apie 1656 m., kai jis vietoje ankstyv\xc5\xb3j\xc5\xb3 pam\xc4\x97gt\xc5\xb3 \xc5\xbeanrini\xc5\xb3 scen\xc5\xb3 prad\xc4\x97jo labiau tapyti portretus._NEWLINE_Po 1660 m. Rembranto \xc4\xaftak\xc4\x85 Maso k\xc5\xabryboje prad\xc4\x97jo persverti flamand\xc5\xb3 dail\xc4\x97s \xc4\xaftaka (Antonis van Deikas), rudus tonus \xc5\xa1e\xc5\xa1\xc4\x97liuose prad\xc4\x97jo keisti \xc5\xa1altesni pilki ir juodi. Gali b\xc5\xabti, kad apie \xc5\xa1io de\xc5\xa1imtme\xc4\x8dio vidur\xc4\xaf Masas lank\xc4\x97si Antverpene, Flandrijoje. Pasak Houbraken, stiliaus pasikeitim\xc4\x85 l\xc4\x97m\xc4\x97 jaun\xc5\xb3 dam\xc5\xb3 u\xc5\xbesakovi\xc5\xb3 skonis. V\xc4\x97lyvieji Maso portretai taip skiriasi nuo ankstyv\xc5\xb3j\xc5\xb3 \xc5\xbeanrini\xc5\xb3 scen\xc5\xb3, kad es\xc4\x85 sunku patik\xc4\x97ti, kad paveikslus tap\xc4\x97 tas pats dailininkas. Buvo atsiradusi legenda apie kit\xc4\x85 \xe2\x80\x9eMas\xc4\x85 i\xc5\xa1 Briuselio\xe2\x80\x9c. Dailininkas netgi \xc5\xbeenkliai pakeit\xc4\x97 savo para\xc5\xa1\xc4\x85 ant paveiksl\xc5\xb3. Nuo 1673 m. iki mirties 1693 m. lapkri\xc4\x8dio 24 d. Nikolas Masas gyveno Amsterdame. Maso interjero scen\xc5\xb3 vaizdavimas atviro kambario erdve, o ne u\xc5\xbedaro trij\xc5\xb3 sien\xc5\xb3 kambario, padar\xc4\x97 \xc4\xaftakos Jan Vermeer ir Pieter de Hooch dailei. Jo pasek\xc4\x97jais buvo Reinier Covijn ir Cornelis Bisschop._NEWLINE_Garsesniais Nikolo Maso paveikslais minimi: \xe2\x80\x9eMoteris lange\xe2\x80\x9c, \xe2\x80\x9eBesimeld\xc5\xbeianti sena moteris\xe2\x80\x9c (abu Amsterdamo valstybiniame muziejuje), \xe2\x80\x9eNeklau\xc5\xbeada berniukas b\xc5\xabgnininkas\xe2\x80\x9c (Thyssen-Bornemisza muziejus), \xe2\x80\x9eU\xc5\xbemigusi tarnait\xc4\x97\xe2\x80\x9c (Londono nacionalin\xc4\x97 galerija), visi sukurti apie 1654\xe2\x88\x921656 metus. V\xc4\x97lyvuoju laikotarpiu Masas suk\xc5\xabr\xc4\x97 Amsterdamo chirurg\xc5\xb3 gildijos vyresni\xc5\xb3j\xc5\xb3 grupin\xc4\xaf portret\xc4\x85 pagal Franso Halso ir Rembranto tradicij\xc4\x85.'